Deltagelse i forskningsprosjekt knyttet til masteroppgave om «sosial støtte til langtidsskadde toppidrettsutøvere», ved Institutt for sosiologi og statsvitenskap, NTNU

Jeg ønsker å invitere deg til å delta i et intervju i et forskningsprosjekt for masteroppgave ved Institutt for sosiologi og statsvitenskap ved NTNU. I dette skrivet er det litt informasjon om prosjektet og hva deltagelse innebærer for deg.

**Prosjektets formål**

Prosjektet er knyttet til en masteroppgave som er tilknyttet masterstudiet Idrettsvitenskap ved NTNU. Opplysningene som samles inn i dette prosjektet vil benyttes til denne oppgaven. Dersom det blir aktuelt å bruke opplysningene til annet formål, som i publisering av vitenskapelig artikkel, vil du bli kontaktet.

Målet med dette masterprosjektet er å få innsikt i utøverens opplevelse av skadesituasjonen og den sosial støtte de opplever å motta i denne situasjonen. Oppgaven kan forhåpentligvis bidra med mer kunnskap om hva som kan gjøre en rehabiliteringsprosess lettere og mer effektiv for skadde toppidrettsutøvere.

**Hvem er ansvarlig for forskningsprosjektet?**

NTNU, Institutt for sosiologi og statsvitenskap er ansvarlig for prosjektet.

**Hvorfor får du spørsmål om å delta?**

For å kunne belyse denne tematikken best mulig er det blitt definert noen kriterier for hvem det er ønskelig at skal delta i prosjektet. Kriteriene for å delta er at du for ikke så veldig lenge siden har returnert til konkurranse etter en lengre periode med rehabilitering som følge av en idrettsskade. Disse er valgt med hensikt til å nå de informantene jeg tror kan gi best mulig informasjon om temaet.

Du er blitt kontaktet fordi du er en av 8-12 kvinnelige håndballspillere på øverste nivå i Norge som anses å kunne ha noe å bidra med i denne undersøkelsen. Du er i mitt eget nettverk gjennom egen idrettsdeltagelse, bekjent av noen av mine kontakter eller min veileders kontakter.

**Hva innebærer deltagelse for deg?**

Ved å delta i dette forskningsprosjektet vil du inviteres til et intervju som varer i omtrent 1 time. Du kan selv velge et passende sted for intervjuet. Intervjuet kan også gjennomføres digitalt.

I intervjuet vil intervjuer stille deg spørsmål om egne opplevelser rundt det å være langtidsskadet og hvordan du opplevde den sosiale støtten fra trenere, fysioterapeuter, lagkamerater, familie og venner.

Intervjuet vil tas opp med en digital lydopptaker.

Det vil for eksempel stilles spørsmål om hvordan du opplevde den sosiale støtten fra personer du kjenner, spesielt hovedtrener, og om denne sosiale støtten kunne vært annerledes på noe vis.

Hvis dette intervjuet skulle vise seg å fremkalle negative følelser for deg og du får behov for å snakke med noen, så vil vi tilby kontakt med Olympiatoppen.

**Frivillig deltagelse**

Det er frivillig å delta i dette prosjektet. Du kan når som helst så lenge prosjektet pågår trekke ditt samtykke uten å oppgi en grunn. Det vil ikke være noen negative konsekvenser for deg hvis du ikke vil delta eller velger å trekke deg.

Du kan underveis, før ferdigstillelse av prosjektet, ha mulighet til innsyn i og å korrigere data om deg selv.

**Ditt personvern**

Vi vil kun benytte opplysningene om deg til formålet beskrevet over. Vi behandler opplysningene konfidensielt og i samsvar med personvernregelverket. Data om deg vil anonymiseres.

Lydopptak fra intervjuet vil bli lagret trygt slik at informasjon holdes anonymt og konfidensielt. Lydopptakeren har verken tilkobling til internett eller telenett. Etter intervjuet vil jeg (studenten) selv transkribere opptakene, og da vil også opplysninger anonymiseres.

Norsk senter for forskningsdata AS (NSD) har vurdert at behandlingen av personopplysninger i dette prosjektet er i samsvar med personvernregelverket.

**Hva skjer med personopplysningene ved prosjektslutt?**

Etter endt prosjekt vil all innsamlede data bli slettet.

Prosjektet vil avsluttes juni 2022.

**Kontaktinformasjon**

Prosjektet gjennomføres i regi av student Lina Marie Torvik og veileder Rune Høigaard ved Institutt for sosiologi og statsvitenskap, NTNU.

Dersom du har spørsmål angående prosjektet kan du kontakte Lina Marie Torvik: tlf. 473 98 342, [lmmykleb@ntnu.no](mailto:lmmykleb@ntnu.no), eller veileder Rune Høigaard: [rune.hoigaard@uia.no](mailto:rune.hoigaard@uia.no).

## **Samtykkeerklæring**

Jeg har mottatt og forstått informasjonen om prosjektet «sosial støtte til langtidsskadde toppidrettsutøvere», og har fått anledning til å stille spørsmål. Jeg samtykker til:

* å delta i dybdeintervju og at mine anonymiserte opplysninger kan benyttes i masteroppgaven

Signert av prosjektdeltager, dato